Lyatatu, January 17
Pangali jwalijose mwa jemanjajo juŵamanyililaga kuŵeceta ciŵeceto ca Ayuda.—Neh. 13:24.
Kulepela kupikanicisya Maloŵe ga Mlungu m’ciŵeceto cine mpaka kusokonasye usimu wetu. M’yaka ya m’ma 400 B.C.E., Nehemiya ŵadandawile mnope paŵapikene kuti ŵanace ŵane ŵaciyuda ŵaŵawusile ku ukapolo ku Babulo nganakombolaga kuŵeceta Cihebeli. Ŵanace ŵeleŵa nganakola cakwamanyikasya kuti ŵaliji ŵakutumicila ŵa Mlungu ligongo nganapikanicisyaga gopolela kwa Maloŵe ga Mlungu. (Neh. 8:2, 8) Acinangolo ŵaciklistu ŵane ŵakutumicila mumkuli wa ciŵeceto cine ayiweni kuti ŵanace ŵawo alesile kola lung’wanu ni usyesyene. Ligongo cici? Patukuŵalanga m’ciŵeceto cine, nganiyiŵa yituyice pamtima mpela mwampaka yituyicile naga tukuŵalanga m’ciŵeceto cetu. Nambosoni, kulepela kuŵeceta cenene ciŵeceto cine mpaka kututengusyeje munganisyo soni mwausimu. M’yoyo, patukulingalinga kuti tusacililejepe kutumicila mumkuli wa ciŵeceto cine, mpaka tutendesoni cenene kuteteya usimu wetu.—Mat. 4:4. w16.10 2:4-6
Lyamcece, January 18
Cikulupi cili . . . umboni wakusimicisya wa yindu yisyesyene atamose kuti yili yangawoneka.—Ahe. 11:1.
Cikulupi cili ndamo japenani mnope kwa Aklistu. Nambo, ngaŵa mundu jwalijose jwakusakola ndamoji. (2 Ates. 3:2) Nambope, Yehofa ŵapelece “cikulupi” kwa jwalijose jwakusamlambila. (Alo. 12:3; Aga. 5:22) Wosope ŵakwete cikulupici akusosekwa kum’yamicila Yehofa. Yesu Klistu ŵaŵecete kuti Atati ŵakwe ŵakwinani akusiŵawutila ŵandu kwa jwalakwe msyene kupitila mwa Mwanagwe. (Yoh. 6:44, 65) Jwalijose kuti akululucidwe yakulemwa yakwe, akusosekwa kola cikulupi mwa Yesu. Yeleyi yikusatendekasya kuti tuŵe pa unasi wangamala ni Yehofa. (Alo. 6:23) Kusala yisyene, nganituŵajilwa kupocela majali gelega. Mpela ŵandu ŵakulemwa, twasosekwaga kuwa. (Sal. 103:10) Nambo Yehofa ŵayiweni yambone mwa m’weji. Nambosoni ligongo lya umbone mtima wakwe, ŵawugwile mitima jetu kuti tupikanile ngani syambone syakwamba Yesu soni mbopesi jakwe. M’yoyo twatandite kulosya cikulupi mwa Yesu kuti citupate umi wangamala.—1 Yoh. 4:9, 10. w16.10 4:1, 2
Lyamsano, January 19
[Paulo ŵaŵecete] yejinji yakwalimbikasya kweleko.—Mase. 20:2.
M’yikalata yakwe, Paulo ŵaŵecetaga yindu yambone yaŵatendaga abale ŵakwe ŵaciklistu. Ŵane mwa jemanjaji ŵaliji ali ajesile nawo kwa yaka yejinji, m’yoyo mwangakayicila ŵamanyililaga yayalemaga. Nambo jwalakwe ŵaŵecetaga yambone yaŵatendaga jemanjaji. Mwambone, Paulo pakusala ya Timoteyo ŵam’wonaga mpela ‘mwanace jwakwe jwakunonyelwa nambosoni jwakulupicika mwa Ambuje,’ soni jucacisamalilaga kusyesyene yakusoŵa ya Aklistu ŵane. (1 Akoli. 4:17; Afi. 2:19, 20) Ndumetumejo ŵawusalile mpingo wa ku Kolinto pakwamba ya Tito kuti ‘ali mjakwe soni jwakamula najo masengo pakwakamucisya jemanjajo.’ (2 Akoli. 8: 23) Timoteyo ni Tito ŵalimbikasidwe mnope paŵamanyilile kuti Paulo ŵaganicisyaga jemanjajo. Paulo ŵaŵisile umi wakwe pangosi mwakuwujila kumalo kuŵamtendele yangalwe. Mwambone, Paulo ni Banaba ŵawujilesoni ku Lusitala kukwalimbikasya ŵakulijiganya ŵasambano kuti ajendelecele kola cikulupi atamose kuti ŵandu ŵa ku Lusitalako ŵaliji mkwasisya mnope. (Mase. 14:19-22) Paŵaliji ku Efeso, panyuma pakusimana ni likuga lya ŵandu ŵaŵatumbilile, Paulo ŵalimbikasisye ŵakulijiganya kweleko.—Mase. 20:1. w16.11 1:10, 11
bem_Latn tum_Latn tum_Latn tso_Latn tum_Latn tum_Latn nya_Latn bem_Latn tum_Latn